酒邉見燒各賦一體
作者：董嗣杲
朝代：宋

paragraphs: 淮山燒色起，陰剥應期約。
開闢界限定，蠧根不藉钁。
焦枯燼無蹤，艷陽春有脚。
爆烈狐兔竄，驚迫魍魎爍。
尖危騰斜燄，汊角迸横焯。
死卉沸沉煙，遊雲避浮虐。
入夜光尤皎，逮曉焮自若。
蟄蟲潜穴散，猛虎奔淵躍。
勢欲凌虚霄，倐忽風掠綽。
熒熒斷續見，江流颺昭灼。
青黄數宵隕，何在事采斸。
逺客詫希遇，俯仰發嘆噱。
斗杓指東寅，天公又斵削。
霜氣逼衾重，對眠向溪閣。